डॉक्टर पति की हुई मौत, अब चला रही हूं हॉस्पिटल ग्रुप, ससुराल में लोगों का मुफ्त इलाज
आज के ‘ये मैं हूं’ में कहानी मेयो मेडिकल कॉलेज एंड हॉस्पिटल की चेयरपर्सन मधुलिका सिंह की। जो उन्होंने वुमन भास्कर को बताई।
मेरे पति डॉक्टर थे; लोगों की जिंदगी बचाते थे। अमेरिका में रह चुके थे। अपने लोगों को अच्छा इलाज देने की हसरत लिए लखनऊ लौटे और हॉस्पिटल खोला। लेकिन कोविड महामारी ने उन्हें हमसे दूर कर दिया। मेरे 4 करीबी लोगों की मौत हो गई। मेरे माता-पिता और चाची के बाद मेरे पति भी हमारे बीच नहीं रहे। लेकिन मैंने उन्हें आखिर तक लोगों की जिंदगी बचाने के लिए लड़ते देखा। अपनी जान और परिवार की परवाह किए बगैर वो लोगों की सेवा करते रहे।
कोविड में भी उन्होंने घर बैठना मंजूर नहीं किया। दुर्भाग्य से वो हमारे बीच नहीं रहे। लेकिन वो अपने पीछे मेयो हॉस्पिटल की एक विरासत छोड़ गए थे। जहां लोग अपनों को बचाने आते हैं।
कोविड में इतने लोगों को खोने के बाद एक समय लगा कि मैं अंदर से टूट रही हूं। लेकिन फिर मैंने अपने आपको संभाला और फिर अपने पति डॉ. के एन सिंह के रास्ते पर चलने लगी।
आज मैं बतौर चेयरपर्सन ‘मेयो मेडिकल कॉलेज एंड हॉस्पिटल’ को संभाल रही हूं। मेरे तीनों बच्चे भी डॉक्टर हैं। मैं घर में मां और हॉस्पिटल में सीनियर और चेयरपर्सन की भूमिका निभाती हूं। मेरे पति ने लोगों की सेवा का जो सपना देखा था, उसे पूरा करने के लिए मुझे दोनों भूमिकाएं बखूबी संभालनी होती हैं।
आज के ‘ये मैं हूं’ में कहानी मेयो मेडिकल कॉलेज एंड हॉस्पिटल की चेयरपर्सन मधुलिका सिंह की। जो उन्होंने वुमन भास्कर को बताई।
लोगों को अच्छा इलाज मिले इसलिए हम अमेरिका से लखनऊ आए
मेरे पति की शुरुआती पढ़ाई-लिखाई अमेरिका में ही हुई। बाद में उन्होंने मेडिकल की पढ़ाई की। मेरी पढ़ाई यूपी में ही हुई थी। शादी के बाद हम दोनों अमेरिका शिफ्ट कर गए। सब कुछ बढ़िया चल रहा था।
लेकिन मेरे पति ने यूपी में इलाज के लिए तरसते लोगों को देखा था। उनके मन में सपना था कि वहां जाकर एक बढ़िया हॉस्पिटल खोला जाए। जिसके चलते उन्होंने अपना अच्छे खासे करियर को छोड़ लखनऊ लौटने का फैसला किया।
पति के इस सेवा भाव ने मुझे काफी प्रभावित किया। मुझे लगता है कि उन्हीं की प्रेरणा से मैं आज ये सब कुछ कर पा रही हूं।
शादी के बाद पति ने पढ़ने के लिए प्रेरित किया
मेरे पिता और मेरे ससुर बीएचयू में साथ पढ़े थे। दोनों रूम मेट थे। जिसके चलते एक-दूसरे के घर में हमारा आना-जाना था। इसी दौरान मेरी अपने पति से मुलाकात हुई थी। हम एक-दूसरे को पंसद करने लगे तो घरवालों ने बिना आपत्ति शादी करा दी। लेकिन उस वक्त में इंटरमीडिएट में ही थी और पति की भी एमबीबीएस की पढ़ाई पूरी नहीं हुई थी।
हालांकि मेरे पति ने अपनी पढ़ाई जारी रखने के साथ-साथ मेरी पढ़ाई की भी चिंता की। उन्होंने मुझे एलएलबी करवाया।
मेरी पढ़ाई के चलते पति ने अपनी इनटर्शिनप बलरामपुर से की, ताकि मैं लखनऊ से अपनी पढ़ाई पूरी कर सकूं। उन्होंने मुझे हर कदम पर सपोर्ट किया।
हमने पूर्वांचल का पहला मॉडर्न प्राइवेट हॉस्पिटल खोला
अमेरिका से लौटने के बाद हमने मेयो हॉस्पिटल की नींव रखी। यह पूरे पूर्वांचल का पहला प्राइवेट हॉस्पिटल था, जिसमें ट्रॉमा, डायलिसिस से लेकर वेंटिलेटर तक की सुविधा थी। मेरे पति का मानना था कि हॉस्पिटल सेवा का जरिया है।
ट्रॉमा सेंटर में जब भी कोई मरीज आता, हम फौरन इलाज शुरू कर देते; बिना वजह कानूनी प्रक्रिया और फीस की चिंता किए बगैर हम इलाज शुरू करते। जबकि उस वक्त गोली लगे और एक्सीडेंट के मरीज को डॉक्टर कानूनी पचड़े में पड़ने के डर से देखते नहीं था। मैंने और मेरे पति ने एक नई शुरुआत की। हमारी पहली प्राथमिकता लोगों की जान बचानी थी, हम बाद में कुछ और देखते थे।
पति के गांव के पास 50 बेड का हॉस्पिटल खोल रही हूं
कोविड ने मेरे पति को मुझसे दूर किया। देश में लाखों लोगों को अपनों को खोने के दर्द से गुजरना पड़ा। हम सबकी जान तो नहीं बचा सकते, पर एक मेडिकल प्रोफेशनल के बतौर हमारी कोशिश होती है कि ज्यादा से ज्यादा लोगों की जान बच जाए।
मेरे पति आजमगढ़ से थे। उनके पैतृक इलाके में हम 50 बेड का एक हॉस्पिटल बना रहे हैं। वहां के आसपास के गांव के लिए हम मुफ्त में इलाज की सुविधा देंगे।
मैं समझती हूं कि मेरे पति जहां भी होंगे, लोगों की जान बचते देखकर खुश होंगे। यही उनका सपना था।
हर साल दस बच्चों की पढ़ाई का खर्च उठाती हूं 
हम जो कुछ भी करते हैं, सबके पीछे सेवा भाव है। लोगों की मदद करना है हमारा लक्ष्य है। कई बार मरीजों की कहानियां सुन मन में टीस सी उठती है। घर का अकेला कमाने वाला बीमार पड़ा है। बच्चों को देखने वाला कोई नहीं। यह सब देख कर मैंने हर साल ऐसे दस गरीब बच्चों की पढ़ाई का पूरा खर्च उठाने का फैसला किया।
घर में मां और अस्पताल में चेयरपर्सन बन जाती हूं
मेरे तीन बच्चे हैं; तीनों डॉक्टर हैं। घर में अपने बेटे-बहू के साथ मां की भूमिका में होती हूं, अस्पताल में सीनियर और चेयरपर्सन की भूमिका में। मेरे पति ने जो सपना देखा था, उसे पूरा करने के लिए मुझे रोज दो जिंदगी जीनी पड़ती है। मुझे इसका कोई मलाल नहीं। मैं ऐसे ही अपने परिवार और हॉस्पिटल को संभालती रहूंगी।